પશુયોનિ ભોગયોનિ છે, માનવયોનિ યોગયોનિ છે. પશુપંખીને સુખ આવે કે દુઃખ, ભોગવી લેવાનાં હોય છે. માણસમાં એવી શક્તિ છુપાયેલી છે કે એ દુઃખને પણ સુખ બનાવી શકે, રાતને પણ દિવસ બનાવી શકે. આ યોગશક્તિ એ યજ્ઞની શક્તિ છે. માનવજીવનમાં યજ્ઞ છે. જાનવરને ભૂખમરો વેઠવો પડે, માણસ નજર સામે છપ્પનભોગ પડ્યા હોય તો પણ ઉપવાસી રહી શકે. આ સંયમ-તપ-ત્યાગ એ જ સાર્થક માનવતાનો જીવનયોગ છે. આ કાંઈ એવું તથ્ય નથી કે જે સમજવા માટે આપણે વેદવેદાંત ઉથલાવવાં પડે. પ્રત્યક્ષ જીવનમાં આ મૂલ્યોને ચકાસી લેવાથી જ એનાં સીધાં પરિણામ પલ્લે પડી જાય છે.